SKRIFTLIG FORESPØRGSEL E-2655/00

af Diana Wallis (ELDR) til Kommissionen

(1. september 2000)

Om: Aflytningssystemer på telekommunikationsområdet i EU

Under Europa-Parlamentets høring tirsdag den 31. august 1999 som led i godkendelsen af Kommissionen udtalte kommissionsmedlem Liikanen, at det naturligvis var særdeles vigtigt, således som konstateret under Europa-Parlamentets forhandlinger om foråret, at det europæiske samfunds værdier bevaredes i det nye system, og at vi ikke accepterede indbyggede aflytningssystemer på vort telekommunikationsområde.

En række medlemsstater, heriblandt især Det Forenede Kongerige, er nu i færd med at legalisere den type indbyggede aflytningssystemer, som kommissionsmedlemmet finder uacceptable. Agter Kommissionen derfor at foretage sig noget for at begrænse sådanne uacceptable foranstaltninger ud fra betragtningen om, at de er en krænkelse af privatlivets fred og ytringsfriheden? Vil Kommissionen sikre, at eventuelle EU-forsøg på at gennemtvinge indførelsen af sådanne indbyggede systemer underkastes Europa-Parlamentets demokratiske kontrol?

Svar afgivet på Kommissionens vegne af Erkki Liikanen

(23. oktober 2000)

Kommissionen antager at det ærede medlem henviser til den britiske lov om regulering af efterforskningsbeføjelser som Underhuset vedtog den 26. juli 2000, Regulation of Investigative Powers Act. Den fik dronningens underskrift den 28. juli 2000.

Lovudkastet blev forelagt for Kommissionen den 23. februar 2000 i henhold til Rådets og Europa-Parlamentets direktiv 98/34/EF af 22. juni 1998 om en informationsprocedure med hensyn til tekniske standarder og forskrifter(1).

Kommissionen er netop i færd med at gennemgå loven for at finde ud af om den er forenelig med en række EF-bestemmelser, herunder bilaget til Europa-Parlamentets og Rådets direktiv 97/13/EF af 10. april 1997 om ensartede principper for generelle tilladelser og individuelle tilladelser for teletjenester(2), hvor det hedder at betingelserne for tilladelser ikke berører de foranstaltninger mldr de foranstaltninger, som medlemsstaterne har truffet i almenhedens interesse, jf. mldr traktaten mldr, specielt i forbindelse med mldr den offentlige sikkerhed.

Relevant er også Europa-Parlamentets og Rådets direktiv 97/66/EF af 15. december 1997 om behandling af personoplysninger og beskyttelse af privatlivets fred inden for telesektoren(3), som i artikel 5 garanterer telekommunikationshemmeligheden ved brug af offentlige telenet og offentligt tilgængelige teletjenester. Medlemsstaterne skal især forbyde aflytning, registrering, lagring og andre måder, hvorpå samtaler kan opfanges eller overvåges af andre end brugerne, uden at de pågældende brugere har indvilget heri, bortset fra tilfælde, hvor det er tilladt ifølge loven, jf. artikel 14, stk. 1. I henhold til denne artikel må medlemsstaterne ikke indskrænke deres pligt til at sikre kommunikationshemmeligheden på nettene af vægtige økonomiske eller finansielle hensyn, medmindre en sådan indskrænkning er nødvendig af hensyn til statens sikkerhed, forsvaret, den offentlige sikkerhed, forebyggelse, efterforskning, afsløring og retsforfølgning af straffelovsovertrædelser eller uautoriseret brug af telekommunikationssystemet. Direktiv 97/66/EF beskytter også legitime interesser hos abonnenter, der er juridiske personer, f.eks. erhvervsvirksomheder og fortroligheden af deres kommunikation via offentlige net.

Europa-Parlamentets og Rådets direktiv 95/46/EF af 24. oktober 1995 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger(4) sikrer fri udveksling af oplysninger. Direktiv 97/66 EF supplerer og specificerer det generelle direktiv om behandling af personoplysninger og omhandler især kommunikationshemmeligheden i telesektoren. Det beskytter også juridiske personers data og kommunikation.

Endelig er Kommissionen ved at undersøge den britiske lov i lyset af EF-traktatens artikel 49 (tidl. artikel 59) for at se om den skaber hindringer for den frie udveksling af tjenesteydelser ved at pålægge udbydere af informationssamfundstjenester pligt til at aflytte telekommunikation, opsamle kommunikationsdata og skaffe sig adgang til krypterede data.

Kommissionen kender ikke til initiativer til at gennemtvinge indbyggede aflytningssystemer på EU-plan.

(1) EFT L 204 af 21.7.1998.

(2) EFT L 117 af 7.5.1997.

(3) EFT L 24 af 30.1.1998.

(4) EFT L 281 af 23.11.1995.